**ELŐTERJESZTÉS**

**Szombathely Megyei Jogú Város Közgyűlésének 2023. április 27-i ülésére**

**Javaslat köztéri szobor elhelyezésével kapcsolatos döntés meghozatalára**

A Szombathelyi Szépítő Egyesület Dr. Palkó István (1913-2008) emlékére a róla elnevezett közben (Paragvári utca felőli oldal) köztéri szobrot kíván állítani. A kezdeményezést - melyhez az Önkormányzat a 2023. évi Kulturális és Civil Alap terhére 548.550,- Ft összeget biztosított - Dr. Palkó István családja is támogatja és a megvalósításhoz 550 ezer forint összeggel járul hozzá. Az erről szóló nyilatkozat az előterjesztés 1. számú mellékletét képezi.

Dr. Palkó István az egykori Faludi Ferenc Gimnázium tanára, később igazgatója volt. A latin-magyar-görög szakos tanár pályafutása során Szombathely több intézményében (Kanizsai Dorottya Gimnázium, Szombathelyi Felsőfokú Tanítóképző Intézet, Berzsenyi Dániel Tanárképző Főiskola) tanított. Aktívan publikált, számos novellát és verset írt, több német fordítása is megjelent. Jelentős szerkesztői tevékenységet (Vasi Szemle, Életünk, illetve Vas megyei témájú irodalmi antológia) folytatott. Az Írószövetség Nyugat-dunántúli Csoportjának titkára, illetve a Vasi Írók és Művészek Munkaközösségének vezetője volt.

A Lieb Roland szobrászművész által készített 185 cm-es, kétrészes alkotás egy lakkozott, szálerősített beton portré, amely síklapokból összeállított posztamensen áll. Az ún. corten lemezek nyitott könyvként sziluettet, hátteret és egyben felirati mezőt képeznek. A posztamensen az alábbi felirat helyezkedik el:

 Dr. Palkó István

 1913-2008

 pedagógus, nyelvész, irodalomtudós,

 a szombathelyi felsőoktatás megteremtője,

az Életünk folyóirat elindítója, a Nagy Lajos Gimnázium

 első igazgatója

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 109.§ (1) bekezdése értelmében művészeti alkotás közterületen való elhelyezéséről a település önkormányzatának képviselőtestülete dönt. A (2) bekezdés kimondja, hogy a döntéshez a műalkotás művészi értékére vonatkozóan szakvéleményt kell beszerezni.

Az OMSZI Intézményfenntartó Közhasznú Nonprofit Kft. Alkotóművészeti Igazgatósága a szakértői vélemények alapján a bemutatott alkotást és a helyszínt - a bírálaton elhangzott észrevételek megvalósításával - elfogadásra javasolja. A szakvéleményt és a szobor makettjét ábrázoló fotót az előterjesztés 2. sz. melléklete tartalmazza.

A megvalósítás önkormányzati többletforrást nem igényel.

Kérem a Tisztelt Közgyűlést, hogy az előterjesztést megtárgyalni, és határozati javaslatot elfogadni szíveskedjék.

**Szombathely, 2023. április „ ”**

**/: Dr. Nemény András :/**

HATÁROZATI JAVASLAT

**……/2023. (IV. 27.) Kgy. számú határozat**

Szombathely Megyei Jogú Város Közgyűlése a „Javaslat köztéri szobor elhelyezésével kapcsolatos döntés meghozatalára” c. előterjesztést megtárgyalta, és - figyelembe véve az OMSZI által kiadott szakvéleményt - egyetértését fejezi ki arra vonatkozóan, hogy a Szombathelyi Szépítő Egyesület a Dr. Palkó István közben felállítsa a Lieb Roland szobrászművész által Dr. Palkó István emlékére készített köztéri alkotást.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Bődi Lívia, a Szombathelyi Szépítő Egyesület elnöke)

**Határidő:** azonnal